吴黑闼

吳黑闥（591年－668年12月8日），名廣，字黑闥，東郡濮陽（河南濮陽）人，唐初功臣之一，玄武門之變參與者。參加過唐太宗征討高句麗之戰。

生平

據《吳廣碑》載：吳黑闥曾祖吳寶，北齊開封郡丞、南鄭縣令；祖父吳羅，北齊洛陽縣丞；父親吳伯仁，隋朝任濮陽郡主簿。
吳黑闥在隋末中原大亂時在家鄉濮陽聚眾自保，先後依附翟讓、李密、王世充等割據勢力，唐高祖武德二年（619年）閏二月十九，王世充與唐軍在谷州九曲（今河南宜陽）會戰時，與程知節、秦叔寶、牛進達等人在戰場上投奔唐軍，被拜為上開府，並在秦王李世民手下為將，任玄甲軍左馬軍總管。此後隨李世民破劉武周、宋金剛、竇建德、王世充等，賞賜金銀、繒帛、駿馬、宮人無數，封爵為泉陵縣開國子。
武德九年（626年）六月初四，吳黑闥跟隨段志玄等秦王府諸將，伏兵於玄武門內（長安太極宮北面正門），殺死太子李建成、齊王李元吉，李世民繼任皇太子，8月李淵退位，李世民即皇帝位，吳黑闥以功授右勛衛中郎將，進封新鄉縣開國公。不久遷任左衛中郎將。
貞觀二年（628年），吳黑闥被授持節宕州(今甘肅省宕昌縣)諸軍事、宕州刺史，貞觀六年（632年），除右武衛將軍，十年（636年），加授雲麾將軍。
貞觀十八年(644年) ，唐太宗開始征討高句麗，吳黑闥在遼東道大總管李世勣手下任遼東道右一軍總管。
唐高宗永徽元年(650年)，高宗即位後，吳黑闥被授使持節十一州諸軍事、茂州(今四川茂縣)都督，永徽三年(652年)，遷任使持節八州諸軍事、洪州(今江西南昌)都督。顯慶元年(656年)上表致仕，高宗准許，加爵濮陽郡開國公，食邑二千戶。總章元年十月廿九日(公曆668年12月8日)薨於雍州萬年縣勝業里府第，年七十八。高宗下詔追贈為使持節都督代、忻、朔、蔚四州諸軍事、代州刺史，諡號曰忠公，陪葬於唐太宗昭陵。
吳黑闥夫人河南陸氏，北魏建安貞王陸馛的後裔，北周處士陸仁同之女。有子右金吾衛將軍、上柱國、開國子吳師盛；姚州都督、上柱國吳師；蓬州刺史、上柱國吳琬。

碑銘

《吳廣碑》，全稱《大唐故使持節八州諸軍事洪州都督上柱國濮陽郡開國公吳府君之碑並序》，刻於總章二年(669年)，無書者姓名。歐陽修《集古錄》稱其「字畫精勁可喜」，書法在昭陵諸碑中別具一格。碑原立於陝西醴泉縣煙霞鄉西周新村吳黑闥墓前，1965年發現，1975年移入昭陵博物館。碑身首高2.73米，下寬1.03米，厚32厘米。碑額篆書，題「大唐故吳府君之碑」八字。碑文正書，共33行，滿行64字。碑下截斷裂，左側殘損。
大唐故使持節八州諸軍事洪州都督上柱國濮陽郡開國公吳府君之碑並序

　　粵惟巨唐建國，時立英功。神鉞方麾，翊屯雷之景業；大寶已廓，揚薰風之惠化。然而灞上將軍，多謝珪符之美；潁川太守，無聞金鼓之威。是知軍國異容，文武〇事。若乃擁旄萬里，登壇之寄已隆；褰惟百城，咨岳之容克茂。理惟兼濟、人稱其美者，其惟濮陽公乎。公諱廣，字黑闥，東郡濮陽人也。自丹羽隤祥，啟華構於昌戶；素鱗薦祉，導靈派於姬川。南國讓王，宣父仰之而不逮；西河列將，武侯矜之而已屈。崇扃已闢，自疊慶而不窮；高節所興，亦象賢而靡絕。今略而闕焉。曾祖寶，齊開封郡丞、南鄭令。祖羅，齊洛陽縣丞。並業秀士林，聲芬物聽。振弦哥於鄭境，化高馴翟；贊銅墨於周甸，事屈涵犠。道長運促，材淪於命。父伯仁，隋濮陽郡主簿，神宇嚴邃，靈台俊潔。雖官不期通，本競情於難進，而貴非以位，自劭美於不足。公絳宮垂象，體辰緯於貞暉；丹府凝靈，蘊風雲於逸氣。地義之感，指寒柯而載蔚；天淪之契，曄春棣以分華。月滿驚弦，發忘歸而飲石；霜翻雄鍔，飛巨闕以吟枝。循至賾於龍韜，已窮王略；究潛〇於鶴陣，〇取先鳴。屬周鼎鳧飛，秦原鹿逐。黑山妖祲，始貽暴於稽天；翠渚祥符，已呈休於出震。公猛志攸郁，雄規式啟，乃嘯徒濮上，有澄清之心。後歷翟讓、李密、王充等，城〇勸其逆順，以為不識天命，終陷兇徒。於是爰訊謳哥，更謀去就。碭陽之瑞氣，就堯衢之靈景。遂與盧公程知節、翼公秦叔寶等同時歸國。太武皇帝深嘉誠烈，特行禮命，乃遣彭城公劉德威迎勞於郊，優待隆異。武德元年，拜上開府。於時肇基王業，猶艱天步。文皇帝親總元戎，方清神宇。妙擢英果，言任偏裨。尋蒙授左馬軍總管。從征劉武周，破宋金剛，抄竇德、王充等，虔扈神麾，襲循天策。僨山祇於危卵，摧壓可徵；注海若於纖螢，沃盪斯喻。事昭勛牒，榮高賞典。乃賜金銀、繒帛、駿馬、宮人等，蒙授泉陵縣開國子。誓河茂祉，疏壤崇章。義屬興唐，事光彝冊。尋以戾園構禍，密藩懷爨，公忠勇兼弘，誡寄斯重。志陵鐵石，節貫冰霜。九年六月，與段志玄等立功於玄武門，事寧，授右勛衛中郎將，進封新鄉縣開國公，尋遷左衛中郎將。蘭錡崇班，茅封縟禮。必資功緒，方兼寵數。貞觀二年，授持節宕州諸軍事、宕州刺史。下車敷訓，露冕求瘼。惠液通於潤境，仁風偃於屬城。固以事穆惟良，功宣共化。六年，除右武衛將軍。星躔列位，已成象於玄儀；天營分職，且飛榮於紫禁。公緝諧軍政，澄練戎昭。七萃增華，八屯逾肅。十年，加授雲麾將軍。俄以蛇丘肆毒，龍駕凝威，軍麾所寄，折衝斯在。以公道習中權，名高上將。總戎之望，選眾攸歸。十八年，授遼東道右一軍總管。抗雲梯於鶴表，金湯失固；啟月陣於兔城，戈鋋佇戢。策勛有典，茂績斯行。永徽元年，授使持節十一州諸軍事、茂州都督。二年，又遷使持節八州諸軍事、洪州都督。巴西奧壤，分天谷而作鎮；漢東舊域，峙洪崖而設險。〇粟萬里，張侯開定霸之詞；靈木千尋，晉主攀興王之瑞。眷言連率，實俟雄規。公威惠有聞，政〇克舉。張華之典六郡，有愧嚴明；子仁之刺三河，多慚撫字。並事升朝聽、聲播萌謠矣。然以喬榆落景，有迫於遲暮；行葦陳風，載安於止足。乃散金辭秩，解玉遺榮。有遂〇〇之典，無屑嗚鍾之誡。顯慶元年，抗表辭職，恩敕聽致仕，祿賜防閣，並同京官，仍朝朔望。暨展事天扃，告成日觀，爰因大禮，更演崇封，加爵濮陽郡開國公，食邑二千戶。而滔滔驚壑，〇伏波而已遠，冉冉徂陰，指大樹而雲夕。以總章元年十月廿九日薨於雍州萬年縣勝業里第，春秋七十有八。悼切旒扆，〇覃追往之恩；悲纏簪紱，空軫摧梁之恨。乃下詔曰：「念功追遠，備禮哀榮。錄舊〇恩，理崇褒錫。故前洪州都督、上柱國、濮陽郡開國公吳黑闥，志力沉雄，幹略英遠。夙逢興運，杖劍歸誠。早奉藩朝，推鋒展功。入參蘭錡，整忠肅之良規；出撫竹符，播仁義之善政。懸車退老，甫陪東岱之儀；〇遄驅〇，遽戢西崦之景。緬懷勛舊，用軫於懷。宜飾寵章，以光泉路。可贈使持節都督代忻朔蔚四州諸軍事、代州刺史，賻絹五百段，陪葬昭陵，並給東園密器，儀仗送至墓所往還。五品監護喪事，喪事所須，並令官給。」有司考行，諡曰忠公。夫人河南陸氏，魏建安貞王之裔孫、周處士仁同之女也。地華鐘鼎，德備幽〇。琴瑟和聲，松蘿比暎。始潛輝於鸞匣，終合影於龍津。粵以總章二年歲次己巳五月庚午朔廿五日壬寅，合葬陪於昭陵醴泉縣安樂鄉青山之原，禮也。惟公英姿岳峙，聳千仞於情峰；巨量川澄，總萬流於性海。立身寡悔，援青松而不渝；踐言成則，臨白珪而無玷。孝始愛親，弱年標其至性；忠惟徇〇，晚歲全〇〇節。雲〇屯昧，便參躍馬之榮；日月光華，載漸飛龍之慶。〇金吾而警衛，威震五營；闢丹帷而刺〇，化高七郡。況乎競懷宥器，貽誡台箴。褫桎梏於纓冕，肆琴樽於林泉，可謂宏材達觀、功成身退者焉。豈期〇〇〇迫，俄臻於萬化；貞魂遂遠，同歸於九原。嗚呼哀哉！凝笳載路，素長風而咽響；疊鼓含音，送玄雲而〇氣。飛旌〇〇，空締〇〇〇〇；穸路泉台，終緘〇於冥漠。有子右金吾衛將軍、上柱國、開國子師盛，姚州都督、上柱國師〇，蓬州刺史、上柱國琬等，踐宿庭而增慕，仰風枝而靡及。思旌先范，式〇〇〇。〇深谷之已陵，庶他日之〇〇。銘曰：

昌戶崇基，長沙峻趾。地靈鍾慶，家聲濟美。鼎鼐連華，珪璋疊趾。曾堂式構，高門復始。其一

資靈慶緒，載誕時〇。〇〇〇日，〇〇〇風。貞暉外朗，敏〇〇〇。〇〇〇〇，〇〇〇功。其二

國步權輿，爰參締構。〇郁餘勇，〇清巨寇。楚甸侔韓，燕山擬竇。盛績斯舉，宏勛克茂。其三

〇〇〇禁，出撫〇〇。〇〇〇〇，〇〇行軒。旻空表勁，〇〇〇〇。〇〇〇〇，〇愛方存。其四

懸車就典，號〇〇〇。綵懿韋公，〇芳疏傅。驚〇不返，阻險罕駐。始悅池〇，〇〇〇〇。其五

〇〇〇〇，〇〇〇〇。〇〇〇〇，〇赴泉〇。荒塋〇苦，〇〇〇〇。〇〇〇〇，〇〇〇〇。其六